Mikulec, Roman, minister vnútra SR (2021-06-17):
Ďakujem pekne, pán predsedajúci. Vážený pán predsedajúci, vážené dámy poslankyne, vážení páni poslanci, hlavným dôvodom vypracovania návrhu zákona je prijatie smernice Európskeho parlamentu a Rady, ktorou sa mení smernica Rady o kontrole získavania a vlastnenia zbraní. Návrhom sa zároveň implementuje vykonávacie nariadenie Komisie, ktorým sa stanovujú spoločné usmernenia pre normy a techniky na deaktiváciu na zabezpečenie trvalej nepoužiteľnosti deaktivovaných strelných zbraní. Ďalšie zmeny v zákone si vyžiadala aplikačná prax. Cieľom návrhu zákona je dosiahnutie určitej rovnováhy medzi oprávnením nadobudnúť a držať strelné zbrane na stanovený účel a opatreniami na zamedzenie ich zneužívania najmä na páchanie trestnej činnosti, a to pri zohľadnení našich transpozičných záväzkov. Na základe požiadaviek smernice sa návrhom menia kategórie niektorých druhov zbraní. Dochádza napríklad k preradeniu niektorých druhov zbraní medzi zakázané zbrane, na ktorých nadobudnutie sa bude vyžadovať získanie výnimky. Týka sa to zbraní, ktoré predstavujú najväčšie riziko zneužitia na páchanie trestnej činnosti. Ide napríklad o zbrane s veľkokapacitnými zásobníkmi. Sprísňuje sa tiež režim zbraní, ktoré boli upravené z evidovaných zbraní na zbrane, ktoré nepodliehajú evidencii. V tomto prípade budú tieto zbrane spätne preradené do svojej pôvodnej kategórie. Ďalšou požiadavkou smernice, ktorá bola premietnutá do návrhu, sú zmeny v podmienkach na udelenie výnimky, teda oprávnenia na nadobudnutie zakázaných zbraní. Tieto podmienky boli ustanovené z dôvodu rizika, ktoré predstavujú zakázané druhy zbraní. Návrhom tiež dochádza k elektronizácii podnikateľského prostredia s cieľom evidovania pohybu zbraní. Držitelia zbrojných licencií budú povinní viesť evidenciu zbraní prostredníctvom elektronickej služby, v ktorej budú zaznamenávané pohyby zbraní vrátane ich predaja, prenájmu alebo vypožičania. Na základe požiadavky smernice, ktorá vyžaduje preverovanie podmienok na nadobudnutie zbrane v päťročných intervaloch, sa skracuje doba platnosti zbrojnej licencie z neurčitej doby na päť rokov. Doba platnosti zbrojného preukazu však zostáva desať rokov, pričom raz za päť rokov sa bude preverovať bezúhonnosť a spoľahlivosť držiteľa zbrojného preukazu a podmienka pobytu na území Slovenskej republiky. Na základe prijatia nariadenia Komisie, ktoré ustanovuje normy a techniky znehodnocovania zbraní, sa upravuje postup pred aj po ich znehodnotení. Vzhľadom na riziko, ktoré predstavujú niektoré druhy zbraní kategórie D, je potrebné zmeniť ich režim vrátane podmienok ich nadobúdania. Nadobúdať ich bude môcť len držiteľ povolenia, zbrojného preukazu, zbrojnej licencie alebo zbrojného sprievodného listu. Vo vzťahu k znehodnoteným zbraniam, replikám historických zbraní a zbraniam typu Flobert je sprísnený režim požiadavkou smernice, ktorá ich zaraďuje medzi zbrane kategórie C. Na expanzné zbrane sa tento režim bude vzťahovať z dôvodu, že predstavujú riziko zneužitia na páchanie trestnej činnosti. V prechodných ustanoveniach sa v súvislosti s presunom niektorých zbraní do prísnejšej kategórie ustanovuje prechodné obdobie jedného roka, v rámci ktorého si... ktorého sú držitelia týchto zbraní povinní splniť podmienky pre držbu zbraní. Zároveň sa navrhuje, aby držiteľ zbrane, ktorá bola preradená do kategórie A, a ktorý je držiteľom príslušnej skupiny zbrojného preukazu alebo zbrojnej licencie, bol automaticky považovaný za držiteľa výnimky na držanie tejto zakázanej zbrane. Návrhom zákona sa tiež navrhuje zmena v sadzobníku správnych poplatkov. Zmeny sa týkajú najmä výšky správnych poplatkov, ktoré reflektujú na skutočné náklady v podobe krytia podielu na personálnych nákladoch, materiálnych nákladoch a informačno-technologických nákladoch. Vážený pán predseda, vážené dámy poslankyne, vážení páni poslanci, zároveň si vás dovoľujem požiadať o podporu predloženého návrhu zákona. Ďakujem pekne.